b'\n_START_ARTICLE_\nIniciativAngola\n_START_PARAGRAPH_\nIniciativAngola (IA) je dobrodelno mladinsko dru\xc5\xa1tvo, ki deluje po zgledu svetnika in zavetnika mladih, don Boska s ciljem podpirati izobra\xc5\xbeevalne in zdravstvene projekte v Angoli, mladim ljudem omogo\xc4\x8diti izobrazbo, ter jim tako dati prihodnost. Ukvarja pa se tudi z osve\xc5\xa1\xc4\x8danjem mladih na avstrijskem Koro\xc5\xa1kem za stisko soljudi in jih izobra\xc5\xbeevati na razvojno-politi\xc4\x8dnem podro\xc4\x8dju. Sede\xc5\xbe ima v \xc5\xa0entprimo\xc5\xbeu, pisarno pa v Celovcu. _NEWLINE_Z zbranimi sredstvi dru\xc5\xa1tvo pomaga sedmim centrom don Boskovih sester HMP v Angoli - Luanda, Cacuaco, Calulo, Benguela, Lwena, Cabinda in Zango -, ki doma\xc4\x8dinom nudijo izobrazbo, vero in zato\xc4\x8di\xc5\xa1\xc4\x8de._NEWLINE_Predsednik dru\xc5\xa1tva je Hanzej M. Rosenzopf SDB, podpredsednik Christian Urak, poslovodkinja Krista Hutter, blagajni\xc4\x8darka Bernadet Urank, tajnica pa Tereza Hartmann. \xc4\x8clani odbora se redno zbirajo in pomagajo pri organizaciji akcij in dogodkov. V dru\xc5\xa1tvu je v\xc4\x8dlanjenih \xc4\x8dez 210 oseb._NEWLINE_Od svoje prve aktivnosti, 1. misijonske tombole pa do leta 2013 so za Angolo zbrali \xc5\xbee \xc4\x8dez 890.000\xe2\x82\xac pomo\xc4\x8di.\n_START_SECTION_\nUstanovitev\n_START_PARAGRAPH_\nLeta 1996 je \xc5\xbeupnijo \xc5\xa0entprimo\xc5\xbe na avstrijskem Koro\xc5\xa1kem obiskala sestra Zvonka Mikec HMP in predstavila svoje misijonarsko delo v Angoli. Doma\xc4\x8da mladina je \xc5\xa1e isto leto sklenila organizirati prvo misijonsko tombolo. Posamezniki so se dve leti pozneje, 1998, odpravili v Angolo, da bi zbrani denar izro\xc4\x8dili don Boskovim sestram in svoj \xc4\x8das posvetili doma\xc4\x8dinom._NEWLINE_Leta 2004 se je zaradi \xc5\xa1tevil\xc4\x8dnih projektov pojavila potreba po ustanovitvi dru\xc5\xa1tva IniciativAngola.\n_START_SECTION_\nBotrstvo\n_START_PARAGRAPH_\nBiti boter pomeni pla\xc4\x8devati dolo\xc4\x8den mese\xc4\x8dni znesek sestram HMP, ki delujejo v Angoli v misijonih, da lahko pokrijejo stro\xc5\xa1ke \xc5\xa1olanja otrok, jim priskrbijo dnevni obrok, \xc5\xa1olske potreb\xc5\xa1\xc4\x8dine, pla\xc4\x8dujejo profesorje in krijejo ostale stro\xc5\xa1ke (stro\xc5\xa1ke infrastrukture, prevozov, ...). Naloga botra je tudi pomo\xc4\x8d z molitvijo._NEWLINE_V dru\xc5\xa1tvu je ve\xc4\x8d kot 60 botrov, ki angolskim otrokom s finan\xc4\x8dno pomo\xc4\x8djo omogo\xc4\x8dajo delovanje \xc5\xa1ole v Cacuacu, Vila Mornese in Quitili (podru\xc5\xbenici Calula).\n_START_SECTION_\nProstovoljstvo\n_START_PARAGRAPH_\nV dru\xc5\xa1tvu je velik poudarek prav na prostovoljstvu kot ena izmed poti do solidarnosti._NEWLINE_Vsaka polnoletna oseba z znanjem portugal\xc5\xa1\xc4\x8dine se lahko udele\xc5\xbei volontariata v Angoli za dobo od enega meseca pa do enega leta. Prostovoljec po svojih zmo\xc5\xbenostih in znanju pomaga v misijonu in pou\xc4\x8duje v \xc5\xa1oli ter svoj \xc4\x8das posve\xc4\x8da doma\xc4\x8dinom. Do leta 2014 je preko dru\xc5\xa1tva v Angoli delovalo \xc5\xbee \xc4\x8dez 50 prostovoljcev._NEWLINE_Dru\xc5\xa1tvo pa od leta 2011 sodeluje tudi pri evropski prostovoljni slu\xc5\xbebi, projektu Mladi v akciji, ki poteka v okviru Evropske unije. Posameznik iz katerekoli dr\xc5\xbeave, \xc4\x8dlanice EU, lahko za 6 do 12 mesecev pomaga v pisarni IniciativAngole kot prostovoljec in tako z delom pridobiva nova znanja in kompetence.'